medieval-data/medieval-letters huggingface dataset:
EPISTOLA LVIII. HENRICI DUCIS SAXONIAE AD EUGENIUM PAPAM III.  Ejusdem argumenti.   (Anno 1148.)
Author: Wibaldus Corbeiensis

Sacrosanctae Romanae Ecclesiae summo pontifici EUGENIO, HENRICUS dux Saxoniae, promptae et officiosae servitutis devotionem.

Commendamus paternitati vestrae dilectum dominum meum venerabilem Corbeiensis Ecclesiae abbatem Wibaldum, etc. Vide in Eugenio papa III, inter epistolas diversorum ad ipsum.
EPISTOLA LIX. HERIMANNI COMITIS WINCENBURGENSIS AD EUGENIUM PAPAM III.  Ejusdem argumenti.   (Anno 1148.)
Author: Wibaldus Corbeiensis

Sanctissimo Patri ac domino suo EUGENIO, sanctae Romanae Ecclesiae summo pontifici, HERIMANNUS, comes de Wincenburch, advocatus Ecclesiae Corbeiensis, obsequii sui intimam devotionem.

Commendamus, venerande Pater, societati vestrae dominum meum charissimum Wibaldum venerabilem Corbeiensem abbatem, virum utique religiosum, et in omni apud nos honestate ac prudentia spectatum. Commendamus vobis labores, quos in Ecclesia Corbeiensi a die promotionis suae fideliter et infatigabiliter sustinuit, tum in reformanda religione in eodem monasterio et in recolligendis possessionibus ipsius, tum in pio et laudabili studio, quo in duobus monasteriis in Kaminata videlicet et Visbike, quae a domino meo rege accepit, studiose pro reparanda in eis divina religione laboravit. Hujus enim laboratoris in terra nostra multum indiguimus, maxime in duobus monasteriis, ubi multum divina religio deperierat, quam vir iste prudenter et honeste reformare laborat. Rogamus ergo excellentiam vestram, quatenus secundum petitionem domini mei regis hanc donationem ejus vestra auctoritate confirmetis, et in reparanda divina servitute dominum meum abbatem adjuvetis, nobisque exemplum in adjuvantis Ecclesiis praestetis.
EPISTOLA LX. H. ABBATIS. B. MARIAE IN FLECHTORP AD EUGENIUM PAPAM III.  Ejusdem argumenti.   (Anno 1148.)
Author: Wibaldus Corbeiensis

Sanctissimo Patri ac domino suo EUGENIO, summo pontifici, H. Dei gratia humilis minister ecclesiae B. Mariae in Flechtorp, devotas orationes et debitam obedientiam.

Cognovimus, venerande Pater, venisse ad excellentiam vestram dilectissimum Patrem nostrum et dominum Wibaldum, Ecclesiae Corbeiensis abbatem, virum quem multum diligimus, et in quo plurimum spei in terra nostra in adventu ipsius accepimus, quem et paternitati vestrae commendatum esse rogamus. Laboravit enim in regione nostra sicut vir praeliator suscitans zelum pro reparanda divina religione, tum in suo monasterio, tum in monasteriis, quae ex dono domni regis accepit, Kaminata videlicet et Visbike, ubi non divina servitia, sed lupanarium ludibria potius exercebantur, in tantum ut Kaminatensis abbatissa femina et conversatione et aetate juvencula amatoribus suis post sui depositionem de reditibus Ecclesiae illius plusquam ad centum mansos in beneficio concesserit, cum ante depositionem suam pessima conversatione et irreligiosa promotione, qua ad diversas abbatias promota, et pro culpis suis amota fuerat, omnes religiosos viros terrae nostrae contra se excitaverit. Unde paternitatem vestram obsecramus, quatenus praefatum abbatem, qui hujusmodi turpitudines submovere incoepit, venientem ad vos benigne exaudiatis, et tam regalem munificentiam, quam labores suos, quos in restauranda divina religione impendit, vestra auctoritate confirmetis, et studium ei circa cultum ecclesiae vestra benevolentia adaugeatis.
EPISTOLA LXI. W. ABBATIS S. BLASII AD EUGENIUM PAPAM III.  Ejusdem argumenti.   (Anno 1148.)
Author: Wibaldus Corbeiensis

Reverendissimo Patri ac domino EUGENIO, summo et universali pontifici, W. Dei gratia id quod est, ecclesiae B. Blasii humilis minister, quidquid valet debita obedientia et devotissima orationis instantia.

Quod dilectum Patrem nostrum Wibaldum Ecclesiae Corbeiensis abbatem venientem ad paternitatem vestram benigne soletis recipere, et in petitionibus suis clementer exaudire admodum exsultamus, et ut deinceps idipsum faciatis excellentiam vestram diligenter rogamus. Siquidem vir iste in terra nostra tanquam jubar coelestis sideris effulsit, cui et gratias pro vigilanti studio, quo in Ecclesia Dei laborat, agetis, et ut diligenter in eodem labore et fideliter perseveret, fiduciam vestra admonitione praestabitis. Nam postquam de manu domni regis duo monasteria feminarum accepit, Kaminata scilicet et Visbixe, divinae religionis servitutem, quae prorsus ibi deperierat. reparare et reformare tanquam fidelis servus et prudens multum studuit, et in recolligendis possessionibus, quas abbatissa Kaminatensis, femina usquequaque, reprehensibilis inter amatores suos disperserat, plurimum hoc anno laboravit, et adjutorio Dei ad integrum fere omnia, quae illa distraxerat, requisivit, et usibus servientium Deo restituit. Hujus igitur hominis labores et studia, quibus Ecclesia in nostris partibus plurimum indiguit, vestrae sanctitati nos sicut et caeteri confratres nostri et omnes terrae nostrae religiosi commendamus, et ut eos vestra auctoritate ad provectum Ecclesiae Dei confirmare dignemini, suppliciter exoramus.
EPISTOLA LXII. C. ABBATIS B. M. IN GREVENKERKEN AD EUGENIUM PAPAM III.  Ejusdem argumenti.   (Anno 1148.)
Author: Wibaldus Corbeiensis

Universalis Ecclesiae summo pontifici EUGENIO, C. humilis minister ecclesiae Sanctae Mariae in Grevenkarken, debitam Patri obedientiam.

Exsultamus in Domino quod dilectissimum Patrem ac dominum nostrum Wibaldum venerabilem Corbeiensis Ecclesiae abbatem in conspectu vestro gratiam invenisse cognovimus, virum utique de cujus adventu multum terra nostra illustrata est, et de cujus industria Ecclesiam Dei in partibus nostris satis jam profecisse, et ampliorem deinceps profectum habituram videmus. Est etenim vir tam in sua conversatione religiosus quam, ut in aliis religio divina amplificetur, studiosus, quod manifeste apparuit tum in aliis, tum praecipue in duobus monasteriis feminarum, Kaminata scilicet et Visbike, quae domnus rex Corbeiensi Ecclesiae dedit, in quibus divinae religionis jam pene nulla mentio remanserat; gratia autem Dei nunc ibi Deus colitur, ubi paulo ante spurcitiae turpes colebantur. Haec autem justitiae zelo et amore Dei et clamore Ecclesiae impulsum praefatum virum fecisse novimus, honestaeque conversationis et probatae vitae et laudabilis studii circa praenominatas ecclesias testimonium in audientia paternitatis vestrae damus, et ut petitionem ejus, quam secundum Deum esse credimus, exaudire dignemini, obsecramus.
EPISTOLA LXIII. B. MARIAE IN HAMULUNGESBURNEN AD EUGENIUM PAPAM III.  Ejusdem argumenti.   (Anno 1148.)
Author: Wibaldus Corbeiensis

Reverendo Patri ac domino suo sanctae Romanae Ecclesiae summo pontifici EUGENIO, Dei gratia abbas ecclesiae Dei Genitricis in Hamulungesburnen debitam et devotam Patri dilecto obedientiam.

Commendamus paternitati vestrae dilectum domnum et Patrem nostrum Wibaldum Ecclesiae Corbeiensis abbatem virum boni apud nos testimonii et dilectorem Romanae Ecclesiae, quem ad partes nostras accessisse omnino gaudemus, utpote de cujus prudentia et industria plurimum confidimus. Obsecramus ergo paternitatem vestram quatenus eum in suis petitionibus clementer exaudiatis, et praecipue pro Ecclesia Kaminatensi, in qua et divinae religionis cultum, qui in eadem Ecclesia multum neglectus fuerat, tanquam vir prudens ac religiosus reformavit, et reditus ac possessiones, quas ejusdem monasterii abbatissa, femina mali testimonii apud nos, post sui depositionem cum vanis et superfluis hominibus dissipaverat, et militibus atque amatoribus suis in beneficio concesserat, tanquam vir strenuus et industrius fere ad integrum recolligit, et utilitatibus monasterii restituit. Huic igitur homini habenti zelum Dei, tanquam pius et clemens Pater assistite, et labores, quos fecit in Ecclesia Dei, vestra auctoritate corroborate; hoc procul scientes quod mutatio, quae in praefato monasterio facta est, omnibus religiosis terrae nostrae ac timentibus Deum placet; his autem, qui ibidem exstiterant causa irreligiositatis displicet.
EPISTOLA LXIV. EUGENII PAPAE III AD HENRICUM JUNIOREM REGEM.  Amitae ipsius provisurum se promittit.   (Anno 1148.)
Author: Wibaldus Corbeiensis

EUGENIUS episcopus, servus servorum Dei, dilecto in Christo filio HENRICO, juniori Romanorum regi, illustri imperatoris Conradi filio, salutem et apostolicam benedictionem.

Litteras et nuntios tuos debita benignitate suscepimus, et eorum preces diligenter attendimus. Personam siquidem tuam vera in Domino charitate diligimus, etc. Vide in Eugenio, ad an. 1153.
EPISTOLA LXV EUGENII PAPAE III AD TEUTONICOS PRAELATOS.  Ut juniori regi Henrico assistant, suisque consiliis et operibus eum adjuvent.   (Anno 1148.)
Author: Wibaldus Corbeiensis

EUGENIUS episcopus, servus servorum Dei, venerabilibus fratribus archiepiscopis, episcopis et dilectis filiis abbatibus per Teutonicum regnum constitutis, salutem et apostolicam benedictionem.

Sicut manifeste vestra prudentia recognoscit, charissimus filius noster Conradus Romanorum rex divini amoris fervoribus excitatus, vivificae crucis signo suscepto, etc. Vide ubi supra.
EPISTOLA LXVI. EUGENII PAPAE III AD A. BREMENSEM, H. MINDENSEM ET T. FERDENSEM ANTISTITES.  Ut praedia Kaminatae monasterii a variis usurpata curent restitui.   (Anno 1148.)
Author: Wibaldus Corbeiensis

EUGENIUS episcopus, servus servorum Dei, venerabilibus fratribus A. Bremensi archiepiscopo, He. Mindensi, T. Ferdensi episcopis, salutem et apostolicam benedictionem.

Possessiones ecclesiarum patrimonia pauperum et pretia peccatorum esse noscuntur, ideoque si quis praesumit ea contra justitiam detinere, etc. Vide ubi supra.
EPISTOLA LXVII. EUGENII PAPAE III AD CORBEIENSES MONACHOS.  Confirmat depositionem Henrici abbatis.   (Ann. 1148.)
Author: Wibaldus Corbeiensis

EUGENIUS episcopus, servus servorum Dei, dilectis filiis Corbeiensibus monachis, liberis ac ministerialibus, salutem et apostolicam benedictionem

Quantum sit necessarium monasteriorum quieti prospicere, etc. Vide in Eugenio III ad an. 1153.
EPISTOLA LXVIII. EUGENII PAPAE III AD FULDENSES.  Contra suum mandatum factam ab eis electionem declarat irritam, mandatque ut praesentibus quibusdam quos nominat abbatibus ex altero claustro eligant sibi abbatem.   (Anno 1148.)
Author: Wibaldus Corbeiensis

EUGENIUS episcopus, servus servorum Dei, dilectis filiis monachis, liberis et ministerialibus Fuldensis monasterii, salutem et apostolicam benedictionem.

Si ad regenda rationabiliter membra discretio capitis intenta non fuerit, etc. Vide ubi supra.
EPISTOLA LXIX. EUGENII PAPAE III AD EBRACENSEM, EVERBACENSEM HERSFELDENSEM ET CORBEIENSEM ABBATES  Ut Fuldam accedentes abbatem ex altero claustro eligi curent.   (Anno 1148.)
Author: Wibaldus Corbeiensis

EUGENIUS episcopus, servus servorum Dei, dilectis filiis Ebracensi, Everbacensi, Hersfeldensi et Corbeiensi abbatibus. salutem et apostolicam benedictionem.

In apostolicae sedis specula disponente Deo constituti, etc. Vide in Eugenio.
EPISTOLA LXX. A. PRAEPOSITI CORBEIENSIS AD WIBALDUM ABBATEM.  Camerarium Fuldensem ejus desiderare praesentiam in abbatis electione, uti et Corbeienses pro rerum suarum restauratione.   (Anno 1148.)
Author: Wibaldus Corbeiensis

Dilectissimo Patri ac domino suo WIBALDO, venerabili abbati Corbeiensis Ecclesiae praepositus, quidquid patri filius, domino servus.

Ante paucos dies nobiscum habuimus Fuldensem camerarium, videlicet Hermannum, et alium quemdam e fratribus, qui venerant, ut vos ad se in tempore electionis invitarent, qui redierunt multum contristati, quod vos non invenerint. Misimus Fuldensibus per eosdem litteras ex persona vestra, quarum etiam nunc vobis copiam transmisimus. Misimus etiam ad vos litteras domni papae quas sigillatas sigillo ad nos Fuldenses detulerant. Certi etiam sumus quod idem Hermannus in brevi ad vos veniet, cui commendatitias litteras secundum petionem suam ad vos scripsimus. Electus eorum, si nondum audistis, de medio eorum evanuit. De caetero reditus vester ad nos magno desiderio omnium amicorum vestrorum exspectatur, tum pro aliis necessariis causis, tum pro eo maxime timore, quia omnibus vestris incumbit, ne comes Hermannus montem Brunesberch occupet et muniat, quod pro vero et indubitato nobis relatum est, unde et a vobis hoc celare noluimus, sicut nec aliquam rem, quae tacita honori vestro officere posset.
EPISTOLA LXXI. WIBALDI ABBATIS AD FULDENSES.  Excusat se quod ad eos nequeat accedere, eosque consolari conatur, hortaturque ut cito ad electionem procedant.   (Anno 1148.)
Author: Wibaldus Corbeiensis

Decano, praeposito, et caeteris in Christo dilectis fratribus, liberis ac ministerialibus Fuldensis Ecclesiae, WIBALDUS, Dei gratia Corbeiensis Ecclesiae famulus, benedictionem et vitam usque in saeculum.

Quantum doloris, quantum timoris, quantum sollicitudinis geramus pro diutina fatigatione et frequenti jactura vestrae tam nominatae, tam famosae, et aliquando tam honestae Ecclesiae mallemus praesentes, si temporis articulus permitteret, et apud vos deplorare, quam absentes scriptis significare. Quoniam vero jam ex antiquo omnium vestrum honestatem plurimum semper dileximus, in tribulatione quam impraesentiarum vobis incumbere perspeximus nostram quoque consolationem, si qua potest esse, et commonitorium, quod vobis praesentes dare nequimus, per apices nostros vestrae dilectioni devote subministramus. Summa igitur commonitionis nostrae haec est: ut si, quemadmodum intelleximus adhuc constituti apud domnum papam, electum vestrum habere non potestis, ad concordiam et unanimitatem quantocius redeatis, et sicut diligitis honorem vestrum et pacem Ecclesiae vestrae, concordes redeatis, scientes, quod non mentitur qui dixit: Omne regnum in seipsum divisum desolabitur. Et siquidem habere potestis inter vos quem eligatis, non differatis, si autem aliunde, et hoc acceleretis, sub dilatione enim aliquae importunitates suboriri poterunt. Nos autem de consilio nostro vobis imparati non erimus.
EPISTOLA LXXII. HENRICI COMITIS NAMURCENSIS AD EUGENIUM PAPAM III.  Se paratum esse ea observare, quae Treveris in curia papae ordinata fuerant, de causa quae ipsum inter et archidiaconum Virdunensem vertebatur.   (Anno 1148.)
Author: Wibaldus Corbeiensis

Reverendo Patri et domino suo EUGENIO, sanctae Romanae Ecclesiae summo pontifici, HENRICUS comes de Namurco et Lutzelemburch, devotionem filii cum fideli servitio.

Sicut inter me et Richardum archidiaconum Virdunensem in curia vestra Treviris, mediante Clarevallense abbate, ordinatum fuit, et in vestrae societatis praesentia confirmatum, ita die constituta observare et adimplere modis omnibus postmodum volui sub testimonio Virdunensis episcopi et Corbeiensis abbatis, etc. Vide in Eugenio III papa, post ipsius Regesta.
EPISTOLA LXXIII. WIBALDI ABBATIS AD HENRICUM ROMANORUM REGEM.  De electo Fuldensi, de parendo decretis papae,  etc.  (Anno 1148.)
Author: Wibaldus Corbeiensis

Glorioso ac serenissimo domino suo a Deo coronato Romanorum regi HENRICO, filio victoris et inclyti Conradi Romanorum imperatoris augusti, F. WIBALDUS, Dei gratia Corbeiensis abbas, salutem in eo qui dat salutem regibus.

Qua devotionis instantia in concilio Remensi fuerimus pro stabilitate regni a Deo vobis collati, et pro incremento vestri honoris, arbitramur satis excellentiae vestrae esse notificatum ab his, qui rebus interfuere. Siquidem de fide nostra et studio circa vestrae personae et regni vestri provectus sublimitati vestrae nullatenus erit dubitandum. Causa, cur ad vestram celsitudinem post multa verba, quae cum magistro Henrico vestrae curiae notario de salute et incolumitate vestra, de provisione et ordinatione atque gubernatione regni vestri sollicite nuper habuimus, haec est, quod Fuldensis electus in abbatis nomen benedici detrectat, et praeterea inutilis a plerisque praedicatur. Si ergo amotus fuerit, de quo quidem non dubitavimus, cum a Remis exiremus, tunc imminebit vestrae indoli plurima sollicitudo, ne aliquis novitatum motus in monasterio Fuldensi oboriatur, sed sicut proxime, Deo inspirante, sapienter et strenue ad honorem sanctae matris nostrae Romanae Ecclesiae et vestrae dignitatis cuncta ibidem perfecistis, ita et nunc magnifice omnia in augmentum vestri honoris sub vestra praesentia cum magna quiete et disciplina peragi faciatis. Etenim, charissime, nobis dignitate quidem et ordinatione, Domine; sed affectu, fili, hoc vestrae intelligentiae summo studio suggerimus et suademus ut patrem vestrum papam Eugenium, qui vos benignissime honoravit, toto animo diligatis, nec decretis ipsius ac sacrosanctae matris vestrae Romanae Ecclesiae promulgationibus alicujus instinctu obvietis ut si pro principibus et aliis fidelibus vestris intercedendum erit, hoc sub tanto discretionis moderamine faciatis, ut et clementiae vestrae studium circa vestros laudem mereatur, et importunitas offensam non incurrat. Timemus namque ne in Romanam Ecclesiam aliquorum suggestione impingatis, quod vobis esse posset lapis offensionis et petra scandali. Et hoc ad vestram admonitionem putavimus esse adjiciendum, ne vel in Sueviam, vel in Saxoniam, vel in Lotharingiam exeatis, nisi vocatus a principibus ob aliquam rem praecipuam et notam sub brevi tempore terminandam. Exspectatur enim adhuc pater vester regni Dominus et parens, ac de facili possetis in aliquam reprehensionem incidere, praesertim ab his qui debita regno servitia inviti et quasi coacti praestare consueverunt. Et melius est nomen bonum, quam divitiae multae.
EPISTOLA LXXIV. PRIORIS CORBEIENSIS AD S. ABBATEM.  Mediante Wibaldo abbate indulget ipsi quidquid in Corbeienses commiserat.   (Anno 1148.)
Author: Wibaldus Corbeiensis

Reverendo in Christo et fratri charissimo S. abbati, frater E. prior et caeteri fratres Corbeienses, fraternam dilectionem.

Petitionem vestram, quam mediante charissimo Patre et domino nostro Wibaldo abbate nostrae parvitati obtulistis, debita reverentia suscepimus, et quidquid in nos scienter vel ignoranter deliquistis absque simulatione remisimus, et nostrae societati arctius incorporatum diligere et honorare, et exiguis orationibus nostris participare vos et desideramus et concedimus. In adventu enim praedicti patris nostri ad nos omnia inimicitiarum semina penitus exstincta sunt; quoniam inter illos, quos dissensionis procella disjecerat, ipse se medium, tanquam bonus angularis lapis verae charitatis et discretae humilitatis glutino interposuit, et filios Dei, qui in longinqua regione discordiae adeo remoti et alienati erant, in unum intimae dilectionis corpus congregavit. Cui pro utilitate et reformatione nostri monasterii indefesso studio laboranti vestra industria pro nostrae dilectionis et petitionis intuitu singulari, ut vestram prudentiam decet, constantiae et officii amore assistetis.
EPISTOLA LXXV. WIBALDI ABBATI AD MAGISTRUM BALDRICUM.  Ut suum exerceat ingenium.   (Anno 1148.)
Author: Wibaldus Corbeiensis

Frater WIBALDUS Dei gratia id quod est in catholica Ecclesia, dilecto fratri et amico suo Baldrico magistro, benedictionem et vitam usque in saeculum.

Expediti tandem ab his occupationibus maximis, quae nos, ut ipse nosti, ultro citroque implicitos diu tenuerunt, posse coepimus aliquando amicos nostros salutare, et aliquid tenerioris affectus depulso omni angore exhibere. Salutantes igitur tuam industriam paterno et intimo affectu rogamus et exhortamur in Domino, ut illud tuum nobile et acutissimum ingenium, quod tibi, praestante Deo, a natura insitum est, et optimis artibus in juventute tua sublimiter excultum, torpore per otium non sinas, ne honos qui tibi quasi quidam laboris fructus ob scientiae claritudinem collatus est, optimis disciplinis tuis quemdam obscuritatis situm inferre praevaleat. Sane et acumen ingenii et facundiae gloriam, et adeptas dignitates humilitate quasi quodam gemmarum splendore ornabis, et memineris honores eisdem artibus esse servandos, quibus eos es assecutus. Fortunatum enim, ut saeculariter dicamus, esse potuit, quod ascendisti, sed regere teipsum in alto, equidem industriae est. Praesentia tua tuis auditoribus disciplina sit, raro siquidem castigabilis, si assiduus fueris. Plus habet locus tuus quam docendi officium, nam et censariam debes exhibere severitatem, quoniam et corrigendis moribus praefectum te esse noveris, quae disciplina et exercitatio omnibus est subtilior, et in fructu cunctis propensior. Scienti pauca sufficiant, non ut doctorem doceamus, sed ne officium praetereamus.
EPISTOLA LXXVI. MONACHORUM CORBEIENSIUM AD WIBALDUM ABBATEM.  Ut absens pro sua Ecclesia laborare non desinat et ut suo privilegio confirmet duorum monasterium unionem.   (Anno 1148.)
Author: Wibaldus Corbeiensis

Dilecto Patri ac domino suo WIBALDO, Dei gratia venerabili Corbeiensi abbati, E. prior totaque congregatio filiorum suorum, Deo in eodem monasterio sub ejus regimine famulantium, quidquid valet sedula oratio, et debita tam dilecto Patri dilectio.

Multum quidem aegre sustinemus tam diuturnam vestri absentiam, nisi quod pro incremento Ecclesiae nostrae vos scimus in hac absentia laborare, ad quem etiam laborem viriliter sufferendum, vos in quantum praesumimus exhortamur, et commonemus, et ut bono fine terminetur misericordiam Dei jugiter exoramus. Caeterum gratias agimus paternitati vestrae, quod inter duos parietes, ut eos in unam societatem conjungeretis, tanquam prudens imitator veri illius angularis lapidis medius sedistis, et diu desideratam nobis charissimorum fratrum communionem et optabilem in Christo adunationem ad effectum perduxistis. Consummato ergo operi extremam manum adhuc imponetis, ut videlicet vestro privilegio, quae in hac memorabili duarum Ecclesiarum conjunctione vestra permissione utrinque scripta vel facta sunt, ad perpetuam successorum nostrorum memoriam confirmetis, et hoc testimonium in utraque ecclesia diligenter, sicut rem dignam memoria, conservari praecipiatis. Nihilominus quoque rogamus, ut quoniam ad laudem Dei et ad remedium animarum nostrarum hanc conjunctionem fieri postulavimus, sanctis etiam patronis utriusque Ecclesiae alterutrum dignos honores impendi constituatis, quatenus qui in utraque Ecclesia oramus pro invicem ut salvemur, junctis utrinque patrociniis ad consequendam salutem, quam quaerimus, adjuvemur. Placeat ergo vobis, ut ob recordationem posteritatis signum aliquod et memoriale in festivitate utriusque patroni de possessionibus utriusque Ecclesiae statuatis, et hoc studio pietatis tam vestram quam patronorum memoriam apud subditos vestros perpetuam faciatis.